CELEX: 32021D1358
Language: sk
Date: 2021-06-30 00:00:00
Title: Rozhodnutie Komisie (EÚ) 2021/1358 z 30. júna 2021, ktorým sa Slovensku povoľuje predĺženie určitých období uvedených v článku 11 nariadenia Európskeho parlamentu a Rady (EÚ) 2021/267 [oznámené pod číslom C(2021) 4629] (iba anglické znenie je autentické)

16.8.2021   
               
               
                  SK
               
               
                  Úradný vestník Európskej únie
               
               
                  L 293/8
               
            
         ROZHODNUTIE KOMISIE (EÚ) 2021/1358
         z 30. júna 2021,
         ktorým sa Slovensku povoľuje predĺženie určitých období uvedených v článku 11 nariadenia Európskeho parlamentu a Rady (EÚ) 2021/267
         
            
               [oznámené pod číslom C(2021) 4629]
            
         
         (iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy a predĺženia niektorých období uvedených v nariadení (EÚ) 2020/698 (1), a najmä na jeho článok 11 ods. 4,
         keďže:
         
                     (1)
                  
                  
                     Článkom 11 ods. 1 nariadenia (EÚ) 2021/267 sa predlžuje platnosť preukazov rušňovodičov, ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (2)
                  
                  
                     Článkom 11 ods. 2 nariadenia (EÚ) 2021/267 sa pre držiteľov preukazov rušňovodiča predlžujú lehoty na absolvovanie pravidelných prehliadok, ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (3)
                  
                  
                     Slovensko podalo listom zo 7. mája 2021 odôvodnenú žiadosť o povolenie predĺžiť určité obdobia uvedené v článku 11 ods. 1 a 2 nariadenia (EÚ) 2021/267. Na podporu svojej žiadosti poskytlo Slovensko 31. mája 2021 dodatočné informácie.
                  
               
                     (4)
                  
                  
                     Slovensko vo svojej odôvodnenej žiadosti žiada o povolenie predĺžiť obdobia medzi 1. septembrom 2020 a 30. júnom 2021 stanovené v článku 11 ods. 1 a 2 nariadenia (EÚ) 2021/267 o štyri mesiace, ako aj o povolenie predĺžiť obdobia 10 mesiacov stanovené v článku 11 ods. 1 a 2 nariadenia (EÚ) 2021/267 o štyri mesiace.
                  
               
                     (5)
                  
                  
                     Podľa informácií, ktoré Slovensko poskytlo, bude obnovenie preukazov rušňovodičov a absolvovanie pravidelných prehliadok ich držiteľmi v tomto členskom štáte pravdepodobne neuskutočniteľné aj po 30. júni 2021 z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (6)
                  
                  
                     V rámci opatrení prijatých na obmedzenie šírenia ochorenia COVID-19 slovenská vláda stanovila zákaz zhromažďovania sa pre viac ako šesť ľudí, nariadila prácu z domu a zákaz vychádzania. Podľa uvedeného členského štátu nebolo možné z dôvodu týchto opatrení od januára do apríla 2021 dokončiť potrebný výcvik na účely obnovenia platnosti preukazov rušňovodičov.
                  
               
                     (7)
                  
                  
                     Na základe informácií, ktoré Slovensko poskytlo, bolo možné od 19. apríla do 15. mája 2021, keď sa pandemická situácia začala pomaly zlepšovať, organizovať pravidelný výcvik, hoci existovali určité obmedzenia. Počet účastníkov, ktorým bolo umožnené zúčastniť sa na výcviku, sa výrazne znížil, pričom výcvikové zariadenia vyžadovali pri vykonávaní prehliadok negatívny test na COVID-19.
                  
               
                     (8)
                  
                  
                     Podľa Slovenska sa od 15. mája 2021 zmiernili opatrenia nariadené vládou a vzdelávacie zariadenia mohli následne pokračovať vo výcviku. Pri výcviku sa však stále vyžaduje dvojmetrová vzdialenosť medzi účastníkmi. V dôsledku toho môže byť na každom výcviku prítomný len malý počet účastníkov.
                  
               
                     (9)
                  
                  
                     Na základe informácií, ktoré poskytlo Slovensko, hoci sa pokračovalo v pravidelnom výcviku, dokončenie oneskorených výcvikových činností sa v tomto členskom štáte týka aj iných zamestnancov ako rušňovodičov, ktorí sa považujú za rovnako dôležitých pre vykonávanie a bezpečnosť činností v oblasti železničnej dopravy. Podľa Slovenska sa na základe vnútroštátnych právnych predpisov ďalej predĺžila aj platnosť osvedčení o odbornej spôsobilosti pre iných zamestnancov ako rušňovodičov. Preto je potrebné zorganizovať nový výcvik nielen pre rušňovodičov, ale aj pre iných pracovníkov.
                  
               
                     (10)
                  
                  
                     Podľa informácií, ktoré poskytlo Slovensko, je na Slovensku len jedno vzdelávacie zariadenie poskytujúce pravidelný výcvik a prehliadky pre pracovníkov v oblasti železničnej dopravy vrátane rušňovodičov; ďalšie dve zariadenia sú oprávnené poskytovať výcvik len rušňovodičom a len v technickej oblasti. Slovensko odhaduje, že počet rušňovodičov, ktorých je potrebné preskúšať, je vysoký – najmenej 993 osôb v dvoch najväčších železničných podnikoch musí absolvovať pravidelný výcvik, pričom na Slovensku je 43 železničných spoločností poskytujúcich služby osobnej a nákladnej dopravy. Tento členský štát preto odhaduje, že existujúce výcvikové zariadenia nebudú schopné zvládnuť takýto vysoký počet skúšok do 30. júna 2021.
                  
               
                     (11)
                  
                  
                     Podľa odhadov Slovenska by sa mal sklz v oblasti absolvovania pravidelných prehliadok držiteľov preukazov rušňovodiča odstrániť do štyroch mesiacov.
                  
               
                     (12)
                  
                  
                     Na základe informácií, ktoré poskytlo Slovensko, sa platnosť preukazov rušňovodičov a súvisiacich prehliadok týka len rušňovodičov, ktorí majú dlhoročnú odbornú prax s riadením železničných vozidiel. Požadované predĺženia by preto nemali viesť k neprimeraným rizikám z hľadiska bezpečnosti a ochrany dopravy.
                  
               
                     (13)
                  
                  
                     Slovensku by sa preto malo povoliť predĺženie období medzi 1. septembrom 2020 a 30. júnom 2021 stanovených v článku 11 ods. 1 a 2 nariadenia (EÚ) 2021/267 o štyri mesiace, ako aj predĺženie období desiatich mesiacov stanovených v článku 11 ods. 1 a 2 uvedeného nariadenia o štyri mesiace.
                  
               
                     (14)
                  
                  
                     Slovensko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Slovensku sa povoľujú tieto predĺženia období uvedených v článku 11 ods. 1 a 2 nariadenia (EÚ) 2021/267:
            
                        a)
                     
                     
                        predĺženie období medzi 1. septembrom 2020 a 30. júnom 2021 stanovených v článku 11 ods. 1 a 2 nariadenia (EÚ) 2021/267 o štyri mesiace; a
                     
                  
                        b)
                     
                     
                        predĺženie období 10 mesiacov stanovených v článku 11 ods. 1 a 2 uvedeného nariadenia o štyri mesiace.
                     
                  
         
            Článok 2
            Toto rozhodnutie je určené Slovenskej republike.
         
         
            V Bruseli 30. júna 2021
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 60, 22.2.2021, s. 1.